Mə́kī mī mān wɔ́bɔ̄ á mīḿbɛ́, é hóm mī tɔ̄á, mə́ nə ndəm ású dáán; éyɔŋ mǎyi yén məkǐ mə́tē, mə daŋá mínā á yób, mína təgě fə tugi, éyɔŋ mǎyi lə́də̄ ńnam Égîptɛn tutulí. 14Amǒs tē ó nə amǒs yā myāyi kǎd tsog kɔ́m ésə, amǒs ábóg ńnēn myǎyi kǎd dzə́mē ású Ńtondôbə, abóg yā láyi kə́ lâkə ai ngongǒ bod dzáán ésə. 15Məlú zamgbál, myǎyi dí bəḿbāŋála bə́ tɔ̄á évuvoe. A tádigi ámōs ósú, myǎyi vaa é dzóm ésə̄ é nə̄ ékidiga á mə̄ndá máán, é mod ǎ yi dí ḿvūsán ḿbāŋála a tádigi ámōs ósú a kwîg é ví zamgbála, mod tě a yi tsígiban dzwé á táŋ bɔ̄n bə́ Ísraɛ̂l. 16Ámōs ósú, myǎyi bɔ ḿfūfúb étógán, dzam də́dā fə ámōs zamgbála. Məmǒs mə́tē, təge bɔ̌ tɔ mǎn ésíé ziŋ, nga və á yām bīdí yə amǒs te etám. 17Myǎyi nyie mvéndé yǎ ábóg bīvúvoe bí ḿbāŋála, ású ámǒs tē ńgɔ mə ngávaa miǹkán bítá myáán á sí Egîptɛn. Myǎyi nyie mvéndé yǎ ámǒs tē á kɔ́m yǎ kɔ́m mvéndé tě e nə təge ai səsalá. 18É ngɔn osú, ámōs áwômo ai nyinǎ yā ngɔn, ngongógóle, myǎyi dí bīvúvoe bí ḿbāŋála a kələ kwí alú mə̄wóm bɛ̄ ai dá yā ngɔn ngongógóle. 19Á tâŋ məlú zamgbál təge kɔ́b ékidiga á mə̄ndá máán tɔ á ndá bəbíbyálǐ yā ńnam tɔ á ndá miǹtɔbɔ, amú ényɔ́ ā yi dí ḿvūsán ḿbāŋála, ényɔ́lɔ te a vǎbán á táŋ ayɔŋ Ísraɛ̂l. 20Myǎyǐ kig dí ńnám ó vús ai bikidiga. Á bitɔbɔgɔ byáán mínā dí bīvúvoě bə̄ḿbāŋála”. 21Ńdɔ̄ Mósɛs a ngálóē mvindí bod ésə̄ yā Ísraɛ̂l, nyé ai bɔ́ nâ: "Kaŋân tɔ́b bīyə́m ású mə̄ndá mə́ bod máán, mí tsíg Páska. 22Mǎyi nɔŋ tín osím, mǐ dūū dzɔ̄ á məkǐ yā ésōá, mǐ ngawɔ́bɔ bəkúdā míḿbɛ́ ai məkǐ mə́tē, mod təgě fə bǎd daŋ ḿbɛ̄ yā ndá dzīē á kwîg kíkídígi.